
SOPIMUS SUOMEN EVANKELIS-LUTERILAISEN KIRKON JA

SUOMEN METODISTIKIRKON SEKÄ FINLANDS SVENSKA
METODISTKYRKAN VÄLILLÄ

1  Sopimuksen tausta

Suomen evankelis-luterilainen kirkko sekä Suomen metodistikirkko ja Finlands svenska metodistkyrka ovat käyneet keskinäiset oppikeskustelut vuosina 2002–2007. Niiden tuloksena julkistettiin 13.9.2007 loppuraportti Kristuksesta osalliset (Delaktiga i Kristus). Evankelis-luterilaisen kirkon delegaatiota johti piispa Samuel Salmi ja muina jäseninä olivat tuomiorovasti Simo S. Salo, dosentti Sammeli Juntunen, TM Minna Hietamäki ja TD Mårten Björkgren sekä sihteerinä teologisten asiain sihteeri, dosentti Matti Repo. Lisäksi neuvotteluihin osallistui Oulun hiippakunnan piispan teologinen sihteeri, pastori Timo Helenius.

Neuvottelujen taustalla olivat Luterilaisen maailmanliiton ja Metodistikirkkojen maailmanneuvoston vuonna 1984 päättyneet neuvottelut, joiden loppuraportissa The Church: Community of Grace suositetaan ”askeleita kohti täyttä sanan ja sakramenttien yhteyttä”. Aiempaa syvempi sanan ja sakramenttien yhteys sekä pappisviran tunnustaminen onkin kansallisten oppikeskustelujen myötä toteutunut jo esimerkiksi Saksassa (1987), Ruotsissa (1993) ja Norjassa (1997) sekä Yhdysvalloissa (2005). Yhdysvalloissa on äskettäin hyväksytty ELCA:n täysi yhteys (full communion) United Methodist Church -kirkon kanssa. Näkemyseroihin vanhurskauttamisesta ja pyhityksestä saatiin uutta yksimielisyyttä, kun Metodistikirkkojen maailmanneuvosto hyväksyi luterilais-roomalaiskatolisen Yhteisen julistuksen vanhurskauttamisopista vuonna 2006. Englannin anglikaaninen kirkko sekä Britannian metodistikirkko ovat vuonna 2003 solmineet liiton Anglican-Methodist Covenant, joka pyrkii lisäämään näiden kirkkojen yhteistyötä, mutta ei vielä merkitse ehtoollisyhteyttä eikä virkojen tunnustamista.
Liitteenä oleva sopimus on valmisteltu yhteistyössä kirkkomme oppikeskusteluja metodistikirkkojen kanssa käyneen neuvottelukunnan valmisteluryhmän sekä metodistikirkkojen edustajien kanssa. Sopimus rakentuu Kristuksesta osalliset -loppuraportin suosituksille, joita on tarkennettu Kirkon ulkoasiain neuvoston teologisten asiain toimikunnan antaman lausunnon pohjalta.
2  Yleiset perustelut

2.1
Kristuksesta osalliset -raportti ja sopimusehdotus osana luterilais-metodistisia suhteita ja kirkkojen ekumeniaa

Metodistinen kirkkokunta on ollut ekumeenisen liikkeen pioneeri ja keskeinen vaikuttaja. Kirkkojen maailmanneuvoston aiemmat pääsihteerit Philip Potter ja Emilio Castro olivat metodisteja; metodisti John Mott sai ekumeenisesta työstään Nobelin rauhanpalkinnon. Mottin vaikutus on ollut merkittävä myös suomalaisen luterilaisuuden piirissä.

Metodistikirkko syntyi 1700-luvulla eroamalla Englannin anglikaanisesta kirkosta. Nykyisellään sillä on noin 50 miljoonaa jäsentä kautta maailman ja edellä mainittu United Methodist Church, johon myös Suomen metodistikirkot kuuluvat, on Yhdysvaltojen kolmanneksi suurin kristillinen kirkkokunta. Se että metodistikirkot ovat lähentyneet luterilaista kirkkoperhettä jo useiden eri sopimusten kautta – myös Porvoon kirkkoyhteisön jäseniä eli Ruotsia ja Norjan kirkkoa ( voi nähdä mahdollisuutena tukea myös anglikaanis-metodis​tista ekumeniaa.
Suomalaista ekumeenista kenttää ajatellen perusteellisiin oppikeskusteluihin pohjautuvat neuvottelut metodistien kanssa edistävät hienolla tavalla myös yhteyden rakentamista niin kutsutun vapaan kristillisyyden suuntaan ja rakentavat itseymmärrystä molemminpuolisesti. Ne vahvistavat yhteistä kristillistä todistusta ja luovat aiempaa paremman pohjan yhteistyölle. Näin toteutuu kirkkomme ekumeenisen strategian Meidän kirkko – ykseyttä etsivä yhteisö periaate tavoitella yksimielisyyttä uskon perustotuuksista kaikkien kristittyjen kanssa ja sitä kautta kristittyjen yhteyden toteuttamista jumalanpalveluksessa ja yhteisessä ehtoollisessa. Strategian mukaisesti nämä oppikeskustelut myös edistävät yhteistyötä kaikkien Suomessa toimivien kirkkojen ja kristillisten yhteisöjen kanssa. Loppuraportti Kristuksesta osalliset vie omalta osaltaan eteenpäin myös kansainvälistä ekumeenista keskustelua.
2.2
Raportin teologia yleensä

Raportin johdantoluvun (1.) jälkeiset kolme päälukua käsittelevät (2.) vanhurskauttamista ja pyhitystä, (3.) pelastuksen välineitä sekä (4.) kirkkoa ja virkaa. Näiden sisällä korostuvat jossain määrin kaste (3.3) ja yhteinen pappeus sekä kirkon jäsenyys ja virka (4.2 ja 3). Samat asiat korostuvat aiemmissa kansainvälisissä dokumenteissa; myös lukujen sisällä on selvää, että suomalainen raportti on tietoinen aiemmista kansainvälisistä keskusteluista ja käyttää niitä – tosin tietoisesti ja tapauskohtaisesti harkiten.
Tärkeässä kysymyksessä vanhurskauttamisen ja pyhityksen suhteesta luterilainen osapuoli korostaa, että vanhurskauttaminen on sekä forenssista että efektiivistä ja että siinä on keskeistä Kristuksen läsnäolo uskossa (2.4). Tämä korostus on linjassa aiempien suomalaisten dialogien, esim. Venäjän ortodoksisen kirkon kanssa käytyjen keskustelujen, kanssa. Luterilais-katolinen Yhteinen julistus vanhurskauttamisopista, johon metodistitkin ovat globaalilla tasolla liittyneet, sävyttää pelastusopin kuvausta. Raportti käyttää myös Porvoon julkilausumaa sekä Kaste, ehtoollinen ja virka -dokumenttia erityisesti kirkko-opin ja virkaopin selvittelyssä.
Raportin monissa johdanto-osissa liitytään yleisemmin ekumeenisen liikkeen tavanomaiseen kielenkäyttöön. Näin tapahtuu esimerkiksi kohdassa 4.1 Kirkon olemus, jossa kirkkoa luonnehditaan laajahkosti suhteessa kolminaisuusoppiin. Lutheria ja Wesleytä käytetään jonkin verran, mutta enemmän luterilaisia tunnustuskirjoja sekä vastaavia metodistisia dokumentteja. Jumalanpalvelukseen, liturgioihin ja toimituksiin liittyviä tekstejä käytetään myös jonkin verran. Raamattua käytetään runsaasti, yhteistä ekumeenista pohjaa hakien.
2.3
Joitakin teologisia yksityiskohtia

Kokonaisuutena raportti on selkeä ja teologista perusteellisuutta osoittaen laadittu. Se on huomattavan oppinut ja yksityiskohtainen verrattuna muihin kansainvälisiin luterilais-metodististen neuvottelujen loppuasiakirjoihin. Seuraavassa esitetään joitakin havaintoja ja kommentteja, jotka ovat osaltaan vaikuttaneet oheisen luterilais-metodistisen sopimusesityksen muotoiluihin. Niissä pyritään tarkentamaan kasteessa, ehtoollisessa, virkakysymyksessä ja vanhurskauttamisopissa saavutettua yhteisymmärrystä ja jäljelle jääneitä eroja sekä sopimusesityksen ekumeenista tasoa verrattuna esimerkiksi Porvoon sopimukseen. Havaintojen tarkoitus on myös osaltaan viitoittaa jatkotyöskentelyä. Kaiken kaikkiaan saavutettu yksimielisyys näyttää riittävältä kirkkojen välisen sopimuksen solmimiseen, vaikka onkin syytä paneutua jäljelle jääneisiin kysymyksiin ekumeenisen prosessin eteenpäin viemiseksi.
(a) Vanhurskauttaminen ja pyhitys

Asiakirjassa pohditaan laveasti vanhurskautuksen (tai vanhurskauttamisen, molempia käsitteitä käytetään synonyymisesti) ja pyhityksen käsitteitä ja niiden keskinäistä suhdetta. Käsitteet määritellään §:ssä 48 näin: "vanhurskautukseen sisältyy kaksi aspektia, syntien anteeksiantaminen (forenssinen vanhurskautus) ja uusi elämä Kristuksessa (efektiivinen vanhurskautus). Termi ’pyhitys’ varataan merkitsemään vanhurskautuksen aikaansaamia vaikutuksia, kuten Jumalan mielen mukaisia tekoja, tapoja, mielenliikkeitä ja luonteenpiirteitä." Tämä tarkoittanee, että uusi elämä Kristuksessa ei vielä sinänsä tarkoita ko. vaikutuksia, vaan on jonkinlainen olemista koskeva eli ontologinen raami ko. vaikutuksille.
Yhteisesti jaettua kristillistä kieltä tapaileva ilmaus ”uusi elämä Kristuksessa” ei kuitenkaan aivan täsmällisesti kuvaa vanhurskauttamisen efektiivistä aspektia. Lutherin vanhurskauttamisen yhteydessä usein käyttämä raamatullinen kielikuva on vertaus hyvään puuhun, joka tekee hyviä hedelmiä. Reaalinen muutos hyväksi puuksi on tällöin vanhurskauttamisen efektiivinen puoli ja hedelmät pyhitystä. Efektiivistä vanhurskauttamista voidaan raamatullisesti verrata myös hapatteeseen, joka vähitellen läpäisee taikinan. Itsessään ihminen kuitenkin jää myös syntiseksi ja siten forenssista vanhurskautta, armoa ja anteeksiantamusta, tarvitsevaksi. Termi ”luonteenpiirteet” on olemuksellisuudessaan myös kysymyksiä herättävä luterilaisen pyhityskäsityksen kuvauksessa.
§:ssä 50 huomautetaan, että luterilaisessa puhdasoppisuudessa pyhitys "ymmärretään niinä Jumalan tahdon mukaisina mielenliikkeinä, tekoina ja tapoina, joita uskon kautta toteutuva Jumala-yhteys saa kristityssä aikaan". § 50 toteaa myös, että metodistit tapaavat käyttää pyhityksen käsitettä eri tavalla. Tämä tapa on puolestaan määritelty §:ssä 46: "vanhurskauttamisen sisäinen, kristityssä läsnä oleva aspekti". Tämä taasen on hyvin lähellä sitä mitä §:ssä 48 kuvataan efektiivisenä vanhurskauttamisena.
Jaksoissa 2.5 ja 2.6 (§ 53(59) osoitetaan, että molemmat kirkkokunnat voivat ymmärtää efektiivisen vanhurskautuksen ja pyhityksen olennaisesti samalla tavalla. Kyseessä on tiivis yhteys Kristukseen, niin että kristitty oikeasti uudistuu. Tämä uudistus on kuitenkin nimenomaan Jumalan työtä kristityssä. Tulos on tärkeä ja liittyy moniin aiempiin dialogeihin sekä teologian löytöihin eikä sen arvo katoa, vaikka tulokseen johtava käsitteenmäärittely on, kuten todettu, §:issä 46(50 esitetty hieman sekavasti.

Efektiivisen aspektin sisältävä vanhurskauttamisen teologia, joka tulee esiin myös luterilaisten ja roomalaiskatolisten Yhteisessä julistuksessa vanhurskauttamisesta (YJV) ja jota myös uusin suomalainen Luther-tutkimus on nostanut esiin, näyttää siis sopivan yhteen metodismin edustaman pyhityskristillisyyden kanssa, jos luterilainen tulkinta efektiivisestä vanhurskauttamisesta pyhityksen kantavana perustana ja metodistinen tulkinta pyhityksestä nähdään jokseenkin paralleelisina ilmauksina samasta asiasta. Kristuksen läsnäolo uskovassa forenssisen ja efektiivisen aspektin yhteen sitojana luterilaisessa teologiassa olisi voinut tulla vielä selkeämmin esiin.
Näistä huomautuksista huolimatta kirkon ulkoasiain neuvosto katsoo, että tässä keskeisessä kysymyksessä on saavutettu sopimukselle pohjaa luova riittävä yhteisymmärrys. Tätä tulosta vahvistaa se, että Metodistikirkkojen maailmanneuvosto on allekirjoittanut Yhteisen julistuksen vanhurskauttamisopista. Näin ollen ei katsota tarpeelliseksi nostaa esiin vanhurskauttamista ja pyhitystä tässä paikalliskirkkojen sopimuksessa enää erillisenä kohtana – se on toki läsnä yhteisen teologisen perustan läpäisevänä juonteena.
(b) Kaste ja kastetta ”edeltävä armo”

Perinteisesti luterilais-metodististen dialogien hankalimmat kohdat ovat liittyneet metodistien opettamaan kastetta "edeltävään armoon", joka on luterilaisesta näkökulmasta vaikuttanut suhteellistavan kasteen pelastusmerkityksen. Tämä armokäsitys myös johtaa metodisteja käsitykseen, jossa helposti korostuu, että kaste tuottaa vain tietynlaisen initiaation kirkkoon; jäseneksi tulo täydentyy myöhemmin, kun henkilöstä omakohtaisen sitoutumisen kautta tulee "tunnustava jäsen" (§ 113). Luterilaiset ovat yleensä halunneet opettaa kasteen olevan koko armon antaminen, joka tuottaa heti täysjäsenyyden (ks. Kirkko - armon yhteisö, 25, 50–51, Norjan dokumentti, 14–24).

Suomen raportti on tietoinen näistä ongelmista. Niinpä on pyritty löytämään tässäkin asiassa molempia osapuolia tyydyttävä yhteinen näkemys. Tätä yhteistä, Uuteen testamenttiin pohjautuvaa, ekumeenista taustaa kasteteologialle on nostettu esiin sopimusehdotuksen kohdassa e. On haluttu selkeästi tuoda esiin yhteinen johtopäätös: ”Kaste ei vain symboloi vaan tuo pelastuksen yksittäisen ihmisen kohdalle yhdistämällä hänet Kristuksen kuolemaan, elämään ja ylösnousemukseen. … Molemmat kirkot puhuvat kasteen sakramentista merkkinä, joka vaikuttaa Jumalan lupaaman pelastuksen syntien anteeksiantamisena ja uutena elämänä Jumalan yhteydessä” (Kristuksesta osalliset, §:t 74–75). § 112 puolestaan toteaa, että kummassakin kirkossa tullaan jäseneksi kasteessa.
§ 113 tuo tähän kiinnostavan, mutta kaksiteräisen lisänäkökohdan: ei vain metodismissa, vaan myös luterilaisuudessa on "joissain asioissa kahdentasoista jäsenyyttä". Luterilaiset jäsenethän saavat vasta konfirmaation jälkeen tiettyjä seurakunnan jäsenen oikeuksia. Tämä painotus ei kuitenkaan ole luterilaisessa konfirmaatiossa päälinja vaan oikeastaan jännitteinen sivujuonne. Piispainkokouksen hyväksymässä Kirkollisten toimitusten oppaassa todetaan: ”Konfirmaatio perustuu kasteeseen. Kasteessa ihminen tulee Kristuksen ja hänen kirkkonsa jäseneksi. Jokainen kastettu tarvitsee kuitenkin jatkuvasti opetusta, rukousta ja kristittyjen keskinäistä yhteyttä uskonsa vahvistamiseksi. … Konfirmaatiossa ei siten vahvisteta kastetta, vaan kastettua ihmistä ja hänen uskoaan.”
Kasteen ja konfirmaation suhdetta luterilaiset olisivat siis voineet käsitellä tarkemmin ja tämä kysymys onkin yksi jatkokäsittelyä vaativa aihe, mutta sitä emme pidä esteenä sopimukselle. Yleisesti ottaenkin konfirmaatioon ja kirkon jäsenyyteen liittyviä kysymyksiä tulisi jatkotyöskentelyssä käsitellä, jos ja kun tavoitteena on pitää toisen kirkon jäseniä omina jäseninä Porvoon kirkkoyhteisön tapaan. Korostettakoon silti, että §:n 112 valossa metodistinenkin kaste synnyttää jäsenyyden – kaikki muu on tämän perusfaktan lisämääreitä, eikä metodistinen osapuoli pyri millään lailla vähättelemään kastetta.

(c) Ehtoollisen reaalipreesens

Kristuksesta osalliset -raportin ehtoollista käsittävissä lausumissa on kaiken kaikkiaan saavutettu luterilaiselta kannalta tyydyttävä tulos. Reaalipreesens-ajatus sekä ehtoollinen syntien anteeksiantamuksen ateriana tulevat selvästi ilmi sopimusehdotuksen kohtaan f esiin nostetuissa raportin kohdissa: ”Ehtoollisessa läsnä oleva elävä Kristus vastaanotetaan pelastukseksi uskossa. Hänen elämänsä, kuolemansa ja ylösnousemuksensa siunaus tulee osaksemme syntien anteeksiantamuksena ja iankaikkisen elämän toivona. Opetamme, että Kristuksen ruumis ja veri ovat pyhitetyssä leivässä ja viinissä todella läsnä elävästi ja persoonallisesti. Ehtoollisen leipä ja viini eivät siksi vain kuvaa tai merkitse Kristuksen ruumista ja verta eivätkä vain viittaa Kristukseen vaan ovat itse Kristuksen ruumis ja veri.”

Metodistista erityiskorostusta Kristuksen todellisesta läsnäolosta, joka ymmärretään ”hengellisellä tavalla” on paikallaan selvitellä vielä tarkemmin jatkokeskusteluissa.
(d) Kirkon erityinen virka ja kysymys paikallispastorikäytännöstä
Raportissa olisi selvyyden vuoksi voitu kiinnittää enemmän huomiota metodistikirkon ”paikallispastori”-käytäntöön. Britannian anglikaanien ja metodistien AMC-dokumentissa vaikuttaisi tuo kohta olevan keskeisin kitkapinta pyrittäessä etenemään ykseyspyrkimyksissä eteenpäin. On tosin otettava huomioon, että Suomen metodistikirkko on osana piispalliseen järjestykseen myötämielisesti suhtautuvaa – tosin määräaikaiseen ja siten hieman eri tavoin ymmärrettyyn piispuuteen kuin meillä – Pohjoismaiden ja Baltian piispallista metodistikirkkoa ja United Methodist Church -kirkkoa. Britannian metodistikirkko taas on ei-piispallinen. Yhtäältä siis §:n 116 mukaan ”sekä luterilaiset että metodistit tähdentävät erityisen viran olevan Jumalan asetus eikä inhimillinen järjestely”. Toisaalta kuitenkin metodistit ovat päätyneet käytännön työvoimatarvetta ja -resursseja arvioidessaan paikallispastorijärjestelyyn.
Tällä kohden on yhtäältä havaittavissa virkateologista poikkeavuutta keskinäisissä käsityksissä. Luterilaiset – Porvoon sopimuksen mukaisesti – ovat tällä kohden lähempänä anglikaanista kuin metodistista virkakäsitystä. Anglican Methodist Covenant -raportissakin tosin todetaan, että mahdollinen saarnatuoli- ja ehtoollisyhteys ilmeisesti vähentäisi paikallispastorijärjestelmän tarvetta ja suhtaudutaan myönteisesti ehtoollisvieraanvaraisuuteen anglikaanien ja metodistien kesken. Toiseksi myös Porvoon kirkkoyhteisön kirkoissa esiintyy – AMC:n mukaan – rajoitettua ei-papillista ehtoollisen toimittamista jossain määrin. Näin ollen raportin ja sen suositusten hyväksyminen ei näytä kuitenkaan aiheuttavan säröä ainakaan suhteessa anglikaanikirkkoihin – varsinkin, kun sopimuksen kohdassa 1 h luterilaiselta kannalta erottaudutaan selvästi paikallispastorikäytännöstä. Muita Porvoon kirkkoja on informoitu vireillä olevasta hankkeesta yhteydenpitoryhmän kautta eivätkä ne ole esittäneet asiasta eriävää mielipidettä.
Joka tapauksessa yhteinen korostus on Kristuksesta osalliset -raportin mukaan siinä, että erityinen virka on Jumalan asetus, kuten sopimusehdotuksen kohdassa h on haluttu tähdentää raportin §:ään 116 viitaten. Lisäksi sopimuksessa on nostettu esiin se, että Suomen metodistit suhtautuvat piispuuteen persoonallisen kaitsennan ja ykseyden vaalimisen muotona myötämielisesti. Paikallispastorikysymystä ja muita kirkon virkoihin liittyviä asioita olisi kuitenkin hyvä sisällyttää opilliseen ja käytännölliseen jatkoselvittelyyn.

Suomen evankelis-luterilaisen kirkon virka- ja ehtoollisteologian ja käytännön selventämiseksi myös ekumeenisessa sopimustilanteessa on sopimusehdotuksen 2 §:n kohdassa i tähdennetty papin ja/tai piispan virkaan vihkimistä (ordinaatio) ehtoollisen toimittamisen (konsekrointi) edellytyksenä ja toteutettu siten johdonmukaista sopimusehdotuksen § 1 h-kohdan linjanvetoa, jossa painotetaan, että paikallispastorikäytäntö ei ole Suomen evankelis-luterilaisessa kirkossa käytössä ”eikä ordinaation tunnustaminen ulotu paikallispastoritoimintamallin tunnustamiseen”.
Lisäksi kohdassa ii on haluttu kirjoittaa esiin KL 6:1 §, jossa tähdennetään kirkon jäsenyyttä edellytyksenä kirkon hengellisessä työssä toimimiselle. Samoin korostetaan, että kirkkojen välisessä sopimustilanteessa tuomiokapitulilla on harkintavaltaa päätettäessä vastaan ottamisesta kirkon virkaa hoitamaan ilman uutta vihkimystä. Viran vaihdettavuuden käytännön järjestelyt edellyttävät kuitenkin vielä jatkoselvittelyä, vaikka periaatteellinen päätös toisen kirkon ordinoitujen virkojen hyväksymisestä tehtäisiinkin.
Voitaneen katsoa, että esimerkiksi Ruotsin ja Norjan sopimuksiin sisältyvät viran vaihdettavuuden yleiset kelpoisuusehdot, kuten soveltuvuus, koulutus ja lojaalisuus kirkon tunnustusta kohtaan, tulevat julki lausutuiksi viittauksilla ”kulloinkin voimassa oleviin säännöksiin” sekä juuri ko. kirkkolain ja -järjestyksen kohtiin. Kuten sanottua, asiaa tulee kuitenkin käytännön tasolla vielä tarkentaa.
Ruotsin ja Norjan kirkon sopimuksissa metodistien kanssa on lisäksi tuotu esiin myös mahdollisuus osallistua avustajana toisen kirkon papin/piispan virkaan vihkimiseen. Suomen sopimusluonnoksessa tätä mahdollisuutta ei ole nostettu esiin, mutta se lienee käytettävissä myös ilman erillistä mainintaa ordinoitujen virkojen tunnustamisen perusteella.

3  Sopimuksen pääasiallinen sisältö
Sopimus merkitsisi askelta kohti lähempää kirkollista yhteyttä kirkkojemme välillä, mutta ei vielä niin läheistä keskinäistä yhteyttä kuin vaikkapa Porvoon kirkkoyhteisössä. Tästä on selkeänä osoituksena se, että sopimuksesta puuttuu Porvoon julistukseen sisältyvä kohta: ”sitoudumme pitämään kaikkien kirkkojemme kastettuja jäseniä myös oman kirkkomme jäseninä” (58 b iii).
Raportti suosittelee Suomen evankelis-luterilaiselle ja metodistikirkoille ”askeleiden ottamista kohti lähempää yhteyttä”. Tähän kuuluvat tärkeimpinä asioina seuraavat kolme:
a) Toisen kirkon olennaistuntomerkit, sana ja sakramentit, tunnustetaan oikeiksi.
b) Toisen kirkon ordinoituja virkoja pidetään Jumalan armon työvälineinä ja muun muassa piispuutta kirkon näkyvänä merkkinä sekä otetaan vastaan toisen kirkon ordinoidun viran haltija omaan kirkkoon ilman uutta vihkimystä edellyttäen, että kulloinkin voimassa olevien säännösten ehdot täyttyvät.
c) Toisen kirkon jäsen toivotetaan tervetulleeksi ottamaan vastaan sakramentti omassa kirkossa ordinoidun papin tai piispan toimittamana (teologisesti siis pikemminkin vastavuoroinen admissio kuin kaikinpuolinen ehtoollisyhteys).

Kristuksesta osalliset -raporttiin pohjaavan – ja sitä yleisperusteluissa mainitulla tavalla tarkentavan – sopimuksen perusteella tunnustaisimme siten ollen toistemme sanan ja sakramentit sekä ordinoidut virat (diakoni, pappi, piispa). Keskinäisen yhteyden edelleen lisäämiseksi jatkokeskusteluja tarvittaisiin esimerkiksi kysymyksessä paikallispastoritoimintamallista ja virkojen vaihdettavuuden käytännön toteuttamisesta sekä konfirmaatiosta ekumeenisen prosessin eteenpäin viemiseksi. Raportinkin suosittamia, yhteyttä edelleen rakentavia lisäkeskusteluja käymään voitaneen asettaa yhteinen neuvottelukunta samaan tapaan kuin Suomen helluntaiherätyksen ja vapaakirkon kanssa.
Sopimusosapuolina olevat metodistikirkot hyväksyivät sopimuksen omasta puolestaan kesäkonferensseissaan kesäkuussa 2009. Kirkon ulkoasiain neuvosto hyväksyi kokouksessaan 13.8.2009 sopimuksen omalta osaltaan.
Kirkkohallitus esittää sopimuksen hyväksymistä ehdotetussa muodossa.

Liitteenä on sopimus suomeksi (liite 1) ja ruotsiksi (liite 2), neuvottelujen loppuraportti suomeksi (liite 3) ja ruotsiksi (liite 4) sekä Suomen metodistikirkon vuosikonferenssin päätös (liite 5) ja Finlands svenska metodistkyrkan päätös (liite 6).

